חוק איסור פרסומת והגבלת השיווק של מוצרי טבק ועישון (תיקון מס' 8), התשפ"ב–2022
הצעת חוק פרטית, הכנסת ה-24
פורסם: ספר החוקים, חוברת 2974, עמ' 852, 2022-06-01T00:00:00+03:00
התיקון נועד לאסור על פרסום מוצרי טבק ועישון בעיתונות המודפסת, ובכך לבטל את החרגת העיתונות המודפסת מתחולת האיסור הכולל על פרסום מוצרים אלה. החרגת העיתונות המודפסת מאיסור הפרסום הותנתה בכמה תנאים, ובהם חובה לפרסם בעיתון, בצמוד לפרסומת, מודעה מטעם משרד הבריאות בדבר נזקי העישון, בשטח זהה לשטח הפרסומת. לפי התיקון, איסור פרסומם של מוצרי טבק ועישון בעיתונות המודפסת ייכנס לתוקף ב-1.4.2029, כאשר עד למועד האמור יחול הסדר מדורג שמטרתו לצמצם את השפעתן של הפרסומות בעיתונות המודפסת. בשלב הראשון, שיימשך מפרסומו של החוק ברשומות ועד 31.3.2025, תורחב החובה הקיימת לפרסם מודעה מטעם משרד הבריאות בדבר נזקי העישון לצד הפרסומת, כך ששטח המודעה בדבר נזקי העישון יהיה כפול משטח הפרסומת. בנוסף, מיום פרסומו של החוק ברשומות ועד ל-1.4.2029 יוטלו מגבלות נוספות על תוכן הפרסומת, כך שתיאסר הצגת מוצר עישון כעדיף על פני מוצר עישון אחר; ייאסר שימוש בברקודים (QR) שמאפשרים הפנייה של הצרכן לאתרי אינטרנט; וכן הצגת מוצרי טבק ועישון בפרסומת תהיה רק באמצעות תמונה או איור של האריזות האחידות שלהם. בשלב השני, שיימשך מ-1.4.2025 ועד ל-31.3.2029, שטח הפרסום בעיתונות המודפסת שמוקדש למוצרי טבק ועישון יופחת בהדרגה ב-25% בכל שנה ביחס לשנה הקודמת. בשלב השלישי, כפי שצוין לעיל, החל מ-1.4.2029 ייאסר לחלוטין פרסום של מוצרי טבק ועישון בעיתונות המודפסת.